**Indstilling til Årets Hygiejnepris 2013**

Nyborg Kommune indstiller hermed Sundhedsstyrelsen til Årets Hygiejnepris 2013 for publikationen Forebyggelsespakke vedr. hygiejne.

Med forebyggelsespakken formidler Sundhedsstyrelsen evidensbaseret viden om hygiejnerisici og dokumenterede effektfulde indsatser på området. Samtidig beskrives en række klare anbefalinger inden for kategorierne rammer, akut beredskab, løbende opgaver samt information og undervisning.

Sundhedsstyrelsen publicerer med forebyggelsespakken meget klare anvisninger til kommunerne. Den præsenterede viden om bl.a. fakta, forekomst og økonomiske omkostninger forbundet med mangelfuld hygiejne er en stor hjælp i kommunernes arbejde med prioritering, planlægning, implementering og monitorering af forebyggelsesindsatser.

Anbefalingerne styrker kommunernes indsats i forhold til at organisere sig på tværs af alle fagområder for at sikre ejerskab og bred implementering ligesom pakken giver gode anbefalinger til, hvordan kommunerne kan tilrettelægge hygiejneindsatser i overensstemmelse med den aktuelt bedste viden på området.